"Raportat la afirmațiile apărute pe pagina proprie de pe o rețea de socializare, preluată apoi în mass media, precum și solicitarea procurorilor din cadrul Parchetului de pe lângă Judecătoria Sectorului 1 București, Secția pentru procurori din cadrul Consiliului Superior al Magistraturii împuternicește Biroul de informare publică și relații cu mass media să aducă la cunoştinţă publică următoarele:
1. Afirmațiile în serie, formulate de un primar de sector prin care se insinuează subordonarea politică a unor procurori care instrumentează o cauză penală care îl privește, vizează în mod direct atât colectivul de procurori al Parchetului de pe lângă Judecătoria Sectorului 1 București, în general, cât și procurorul de caz, în particular. Aceste alegații nu doar că depășesc limitele comunicării publice, ci sunt de natură a încălca independența procurorilor din cadrul acestei unități de parchet și reputația profesională a procurorului de caz.
2. Secția pentru procurori a Consiliului Superior al Magistraturii a constatat toate aceste aspecte în ședința secției din data de 14 martie 2024 și, consecutiv, reiterează solicitarea adresată participanților la competiția electorală ce urmează a avea loc în acest an să dea dovadă de echilibru în exprimarea publică și să utilizeze instrumentele judiciare, suficiente să asigure garanții procesuale de natură să conducă la un proces echitabil", se arată în comunicatul Consiliului Superior al Magistraturii.